stanford-oval/wikipedia huggingface dataset:
Ayahuasca
Vaikutukset

Ayahuascan aiheuttamia näkyjä kutsutaan länsimaissa usein hallusinaatioiksi tai visioiksi. Visioita kuvaillaan usein toismaailmallisiksi ja ne ovat sisällöllisesti rikkaita, informatiivisia ja värikkäitä kohtauksia, joiden teemoja voivat olla kokemus vuorovaikutuksesta erilaisten henkiolentojen tai jumalten kanssa, terapeuttiset parantumiskokemukset fyysisistä ja psyykkisistä vaivoista tai majesteettiset näyt luonnonmaisemista tai futuristisista kaupungeista.
Joidenkin länsimaisten tutkijoiden mukaan kulttuuriset mallit ohjaavat näkyjen sisältöä voimakkaasti, mistä huolimatta läheskään kaikilla kokemuksilla ei ole selittävää yhteyttä kokijan kulttuuritaustaan.
Ayahuasca on myös voimakkaasti emeettinen eli oksennusreaktiota aiheuttava. Kokonaisvaltainen puhdistuminen (purga) oksentamalla ja/tai ulostamalla on keskeinen osa ayahuascan perinteistä käyttöä.
Vaikutukset > Terapeuttinen potentiaali

Joillain hallusinogeeneiksi tai psykedeeleiksi luokiteltavilla lääkekasvejuomilla, ayahuasca mukaan lukien, oletetaan olevan terapeuttisia ominaisuuksia. Psykedeeliavusteisen terapian tehokkuudesta väitetään olevan näyttöä mm. riippuvuuksien, masennuksen, ahdistuksen, PTSD:n ja muiden traumapohjaisten psyykkisten ongelmien hoitamisessa. Ajatus ayahuascan terapeuttisuudesta on yksi keskeisimmistä syistä, miksi monet länsimaalaiset ovat hakeutuneet ayahuascarituaaleihin ja -seremonioihin viimeistään 1980-luvulta alkaen.
Käyttöhistoria

Käsitykset ayahuascan käyttöhistoriasta vaihtelevat. On tavallista, että ayahuascan seremonialliseen käyttöön viitataan akateemisessakin tekstissä ylimalkaisesti vuosituhansia vanhana traditiona. Toisaalta toistaiseksi ei ole löytynyt todisteita, etteikö ayahuascaa olisi käytetty vuosituhansia. Vanhimmat ayahuascaa käsittelevät kirjalliset lähteet löytyvät 1600–1700-lukujen jesuiittojen matkakuvauksista, joissa kuvataan myös toén l. kellopasuunan (Brugmansia spp.) käyttöä. Vaikka DMT -pitoisten kasvien siirtomaakautta edeltäneestä käytöstä onkin todisteita, toistaiseksi ei ole olemassa kiistatonta näyttöä ayahuascan seremoniallisesta käytöstä mantereen siirtomaavaltaa edeltäneen ajan historiassa. Toisaalta seremoniallinen käyttö on vain yksi monista ayahuascan käyttömuodoista.
Ayahuascan käyttöön sen alkuperäisessä Amazonin alueen kontekstissa liittyy useita eri motiiveja ja traditioita. Käyttökonteksti jakautuu pääsääntöisesti kahteen erilaiseen traditioon, spesialistitraditioon ja kollektiiviseen traditioon. Eksperttitraditiossa yksittäinen asiantuntija tulkitsee omia näkyjään kokemuksen ulkopuolella olevalle yleisölle ja kollektiivisessa traditiossa ayahuascaa käytetään sosiaalisten suhteiden vahvistamiseen ja parantamiseen. Kollektiiviset traditiot ovat inspiroineet uusia, organisoituneita ayahuascauskontoja kuten Barquinhaa, Santo Daimea ja Unidão do Vegetalea.
Ayahuasca on osa laajempaa kansanlääkintäperinnettä, jossa käyttötavat ja -tarkoitukset vaihtelevat kulttuurista toiseen. Ayahuascaa nautitaan rituaalisesti, seremoniallisesti ja arkisesti yksin tai yhdessä parantajan johdolla ja nykyään myös ilman parantajaa. Joissakin kulttuureissa ayahuasca on ollut vain miehille, mutta toisissa kulttuureissa sitä ovat juoneet kaikki. Ayahuascan avulla on puhdistauduttu ja parannuttu monenlaisista sairauksista. Sen avulla on valmistauduttu metsästykseen, kalastukseen, sotaan ja sadonkorjuuseen. Sen avulla on ennustettu tulevaisuutta ja palattu menneisyyteen, ja parantajat ovat puolustaneet ayahuascan avulla itseään, asiakkaitaan sekä yhteisöään.
Alkuperäisissä konteksteissaan ayahuascalla on myös merkittävä rooli noituuden harjoittamisessa, jonka tarkoituksena on aiheuttaa jollekulle fyysistä, mentaalista, spirituaalista tai omaisuuteen kohdistuvaa vahinkoa. Ayahuascan seremonialliseen käyttöön sen perinteisessä kontekstissa valmistaudutaan usein noudattamalla erityistä ruokavaliota ja pidättäytymällä seksistä, mutta ei läheskään aina.
Ayahuascan seremonialliseen käyttöön saattaa perinteestä riippuen liittyä myös muiden psykotrooppisten kasvien käyttöä ennen seremoniaa tai sen aikana. Myös tupakan (Nicotiana tabacum) ja huomattavasti nikotiinipitoisemman palturitupakan l. mapachon (Nicotiana rustica) savulla ja mehulla on myös tärkeä rooli perinteisissä eteläamerikkalaisissa enteogeenia hyödyntävissä seremonioissa .
Käyttöhistoria > Uudet käyttökontekstit

Länsimaisessa käyttökontekstissa kaupunkitila, synteettiset materiaalit ja massatuotetut esineet nähdään liikkeessä sairauden ilmauksina ja yhteiskunta ja luonto nähdään toisiaan hylkivinä vastakohtina. Ayahuascaa pidetään vastalääkkeenä ”antroposeenille” eli ihmisen aiheuttamille luonnonmullistuksille. Luonto nähdään voimakkaasti feminiinisenä koettuna, pyhänä liittolaisena ja vastalääkkeenä ”antroposeeniä” vastaan.  Samansuuntaiset käsitykset ohjaavat myös joidenkin ayahuascatutkijoiden, kuten esimerkiksi Terence McKennan ja Ralph Metznerin retoriikkaa.
Ensimmäiset ayahuascarituaalit tai -seremoniat Suomessa järjestettiin tiettävästi 1990-luvulla Santo Daime kirkon johdolla. Kotimaiset ayahuascarituaalit, -seremoniat ja -sessiot ovat yleistyneet Doc Arkon tutkimuksen mukaan vasta vuosista 2014–2015 alkaen.
Ayahuascan valmistus

Ayahuascan valmistustavat riippuvat traditiosta ja tekijästä. Perinteisesti köynnöstä ja mahdollisia apukasveja keitetään runsaassa vedessä paria tuntia, joskus jopa useita vuorokausia. Ayahuasca on valmis nautittavaksi heti joko tuoreeltaan tai sen annetaan vetäytyä. Arkon (2020) mukaan "ainakin Kolumbiassa yagéa valmistetaan myös keittämättä. Yagé crudo (raakayagé) valmistetaan hienontamalla lääkekasveja ilmanlämpöisessä vedessä. Useaan kertaan saman vuorokauden aikana toistuva hienontaminen liuottaa kasveista niiden vaikuttavat aineet veteen".
Ayahuasca-analogeja

DMT:tä ja MAO-estäjiä sisältäviä kasveja tunnetaan runsaasti eri puolilta maailmaa. Alkuperäisten ainesosien vaikea saatavuus ja lakitekniset ongelmat on useissa maissa ratkaistu käyttämällä paikallisia tai helpommin saatavilla olevia kasveja. Esimerkiksi Suomessa ns. ”fennohuascaa” voidaan valmistaa ruokohelvestä (Phalaris arundinacea) ja syyrianängelmästä (Peganum harmala) (Torsti K., 1996). Australiassa nk. ”aussiehuascaa” valmistetaan paikallisesta neitoakaasiasta (Acacia maidenii) ja syyrianängelmästä.  Ayahuascaa korvataan etenkin länsimaissa synteettisillä analogeilla l. anahuascalla ja/tai farmahuascalla.
Kuvauksia ayahuascan vaikutuksista (katkelmia) > Aatu Poutanen

Ayahuasca tuotti minulle ensin voimakasta pahoinvointia ja pelon tunnetta. Näin huomattavan yksityiskohtaisia näkyjä, yksinomaan silmät suljettuina. Musiikilla oli erityisen voimakas, positiivinen ja kokemusta ohjaava vaikutus. Pelon ja pahoinvoinnin hälvettyä kokemus muuttui miellyttäväksi ja jopa euforiseksi. Kokonaisvaltaisesti kokemus oli raskas, mutta erittäin positiivinen. Kokemuksen aikana pystyin käsittelemään itselleni psyykkisesti vaikeita asioita ja koen kehittyneeni ihmisenä merkittävästi kokemuksen ansiosta. 

Epistemologisesti tulkitsen kokemusta oman mieleni projektiona, mutta kokemuksen hankalasti kuvattavan luonteen vuoksi on helpointa kuvailla välittömiä vaikutelmiani ja tulkintojani kokemuksesta, joissa erilaiset näyt olivat pääroolissa. Näyissä ayahuasca ilmestyi minulle erilaisina tietoisina olentoina ja puhutteli minua sekä sanallisesti, että näkyjen ja tuntemusten kautta. Enimmäkseen ayahuasca ilmestyi näyissä erilaisina tuttuina ja tuntemattomina naishahmoina ja muutamaan otteeseen myös kasvina sekä jonkinlaisena ohjelmoituna tekoälynä. Ajoittain ayahuasca ilmestyi myös massiivisena, ilmassa leijuvana laitteena keskellä futuristista kaupunkinäkymää. Temaattisesti näyt käsittelivät vaihtelevassa suhteessa rakkautta ja kuolemaa.
Kuvauksia ayahuascan vaikutuksista (katkelmia) > Benny Shanon

Tutkin huonetta ja siinä olijoita silmät avoinna. Minua hämmästytti, miten tuo melko rapistunut huone muuttui ylimaallisen kauniiksi. Värit hohtivat, yksinkertaiset paperikoristeet olivat loistavia ja jättimäiset perhoset –vai olivatko ne lintuja?– näyttivät leijailevan salin sisällä. En kokenut aistivääristymiä sellaisenaan, kaikki oli vain toismaailmallista. Kokemusta voisi verrata snorkkelisukelteluun ja maailman tutkimiseen uimalasien läpi. Minusta tuntui, kuin olisin irrallani normaalista itsestäni. Ajoittain tunsin myös pelkoa.

Jos suljin silmäni, mitä ihmeellisin koristeaihe ilmestyi minulle. Se oli visuaalisesti rikas kuvio, jonka päävärit olivat sininen violetti. Ensin se oli kaksiulotteinen symmetrinen kuvio. Sitten symmetrisyys rikkoutui, eikä näkyvillä ollut mitään erottelevia tekijöitä. Koko visuaalinen tila koostui yhdestä kuvasta. Vinottaisina viivoina kuvan alavasemmasta laidasta ilmaantui matelijoita -keltavihreitä liskoja, jotka tulivat ulos kuvasta hyvin samalla tavalla kuin voidaan nähdä Escherin piirroksissa. [...]
Kuvauksia ayahuascan vaikutuksista (katkelmia) > Doc Arkko

Kun palaan tajuihini, pimeydessä leimahtaa liekki. Käärmeennahkapalan päällä palaa pahuuden tervaa, huulilleni valutetaan tulisia pisaroita, yritän pysyä tajuissani ja hallita itseni, mutta lävitseni tunkeutuvat levämäiset lonkerot kiskovat minua syvemmälle. Huudan mykistynein huulin apua, haparoin ja potkin tyhjyyttä, tahdon palata malocaan, pelastaa ruumiini ja paeta heitä kaikkia, joihin minä jostain syystä luotin: jäin yksin albergueen ja suostuin seremoniaan, missä minulle juotettiin zikuksen kuristamalla piikkipuulla myrkytettyä toéta. Pelkään, etten koskaan palaa, ja lopulta alan toivoa, että he tappaisivat minut. [...]
Kuvauksia ayahuascan vaikutuksista (katkelmia) > Michael Harner

Olennot näyttivät minulle kuinka he olivat luoneet elämän maapallolle piiloutuakseen sen moniin muotoihin ja siten naamioida läsnäolonsa. Näin, miten kasvien ja eläinten mahtava luominen ja lajiutuminen satojen miljoonien vuosien aikana tapahtui sellaisessa mittakaavassa ja eloisuudessa, jota on mahdotonta kuvailla. Opin, että lohikäärmeen kaltaiset olennot olivat kaikkien elävien olentojen, myös ihmisten, sisällä. He kertoivat minulle olevansa ihmiskunnan ja koko planeetan todellisia mestareita. Me ihmiset olimme astioita ja palvelijoita näille olennoille. Tästä syystä he kykenivät puhumaan minulle oman itseni sisältä.[...]
Äiti Ayahuasca

Alkuperäisessä eteläamerikkalaisessa kontekstissaan ayahuasca mielletään usein perinteisesti naispuoliseksi ja siitä käytetään alkuperäistraditioissa naiseuteen ja äitiyteen viittaavia kunnianimiä.
Katolilaisuudesta ja länsimaisesta esoteriasta ammentavassa Santo Daimessa sukupuolirooleilla on voimakas mytologinen ja seremoniallinen merkitys.
Neitsyt Mariasta johdetulla Sademetsän Kuningattarella (port. Rainha da Floresta) on erityinen rooli ja merkitys Santo Daimen seremoniallisuudessa ja mytologiassa. Sademetsän kuningatarta pidetään myös Santo Daimen myyttisenä perustajana, jolta Santo Daimen oppi on saatu jumalallisena ilmoituksena.
Shipibo-Conibo -heimon ayahuascaan liittyvässä mytologiassa ayahuascassa käytettävät ainesosat jaotellaan sukupuolittuneesti niin, että amazoninayahuascaliaani mielletään maskuliiniseksi ja shamaanikahvikki feminiiniseksi. Kasvit mielletään toistensa aviopuolisoiksi. Kolumbiassa köynnöstä (yagéa) pidetään tyypillisesti maskuliinisena, johon viittaavat myös nimitykset abuelo tai abuelito (iso- tai esi-isä).
Peter Gow on tutkinut arawakia puhuvaa Piro -heimoa, joiden ayahuascan kollektiivinen (miehille rajattu) käyttö liittyy keskeisesti metsästysonnen takaamiseen. Pirojen mytologiassa ayahuascalla, samoin kuin monilla muilla merkittävillä kasveilla ja eläimillä, kuten jaguaarilla, on ”äiti”, joka on ko. kasvin tai eläimen perimmäinen olemus.
Suomalaisessa kansanuskossa käsitteellä emuu tai lajinhaltija viitataan usein vastaavaan ideaan eläinten ja kasvien äidistä.
Aiheesta muualla

Wikimedia Commonsissa on kuvia tai muita tiedostoja aiheesta .
Ayahuasca - tajunnan laajentamista vai shamanistista terapiaa? Yle Puhe 14.2.2017.
World Ayahuasca –konferenssi: Katsaus nykytutkimukseen, haasteisiin ja mahdollisuuksiin Uskonnontutkija 2/2014
Ayahuasca: Problems and Prospects for Clinical Study. Dennis J. McKenna, Ph.D. Senior Lecturer. (Arkistoitu – Internet Archive)
Amazon-virran varrella -sarjan toimittajan Bruce Parryn omakohtainen kertomus ayahuasca-seremoniasta BBC:n sivuilla
Don Emilio & His Little Doctors. TV1 kulttuuritoimituksen vuonna 1982 tuottama dokumentti Ayahuascaparantajasta.
Madventures matkailuohjelma esittelee Ayahuascakulttuuria.
Ayahuasca Scientific Literature Overview International Center for Ethnobotanical Education, Research & Service 2012. PDF.
Arkko, Samuli: Intiaanien taikajuomaa pahoinvointi-Suomessa - ayahuascan väärinkäyttöä oikein seurauksin. Voima 14.5.2020.
Doc A: Profe Armando: ayahuasca ja rakkauden taide (2018). Dokumenttielokuva kolumbialaisesta ayahuascataiteilijasta.
Kehittyvien maakuntien Suomi

| Kehittyvien maakuntien Suomi ry> Hallitus |
| --- | --- | --- |
Puheenjohtaja: Pekka Lind
Varapuheenjohtaja: Jorma Kosunen
Muut hallituksen jäsenet: Timo Töykkä
Rekisteröity: 18. tammikuuta 2007 Vaasa
Yhdistyslaji: Aatteellinen yhdistys
Hankkeita: eduskuntavaalituki 2007, Mannerheim-elokuva

Kehittyvien maakuntien Suomi ry on joulukuussa 2006 perustettu yhdistys, joka rekisteröitiin Vaasassa 18. tammikuuta 2007. Sen tavoite on ”ylläpitää Suomen maakuntien vetovoimaisuutta, aktivoida kansalaiskeskustelua ja lisätä äänestysaktiivisuutta”. Yhdistys tuki vuoden 2007 eduskuntavaaleissa monia poliitikkoja. Ilta-Sanomien mukaan 30 kansanedustajaa on ilmoittanut itse saaneensa vaalitukea yhdistykseltä.
Kehittyvien maakuntien Suomi julkaisi listan tukemistaan ehdokkaista toukokuun 2008 lopussa. Se ilmoitti tukeneensa eduskuntavaalien 2007 ehdokkaita 406 000 eurolla, mutta ehdokkaat ovat itse toukokuun 2008 loppuun mennessä, täydennetyin ilmoituksin päässeet vain 350 000 euron yhteistukisummaan. Eroa oli edelleen 56 000 euroa.
Yhdistys on tukenut lisäksi Renny Harlinin ja Markus Selinin Mannerheim-elokuvahanketta.
Käsittely mediassa

Kiinnostus vaalirahoitukseen syntyi toukokuussa 2008 Keskustan eduskuntaryhmän puheenjohtaja Timo Kallin ilmoitettua televisiohaastattelussa rikkovansa tietoisesti vaalirahoituslakia, koska siitä ei ollut säädetty laissa rangaistusta. Lisäksi huomiota herätti yhdistykseltä rahoitusta saaneen Suomen silloisen pääministerin Matti Vanhasen asettuminen näkyvästi tukemaan yhdistyksen taustahahmon liikemies Toivo Sukarin Ideapark-hanketta Vihtiin.
Lisäksi vaalirahoitusta saaneista ainakin Sauli Niinistö, Jyri Häkämies, Marja Tiura (putosi eduskunnasta 2011), Ilkka Kanerva, Paula Lehtomäki ja Hannes Manninen olivat hakemassa yhdistyksen toiselle taustahahmolle Kyösti Kakkoselle vuorineuvoksen arvonimeä.
Pääministeri Vanhasen kampanjapäällikkö Jari Flinck ja pääministeri itse kielsivät 15.5. tienneensä rahoittajien henkilöllisyyttä. Sittemmin (25.5.) Keskustan puoluesihteeri Jarmo Korhonen kertoi Iltasanomille olleensa Matti Vanhasen kanssa taustavaikuttajana, kun KMS perustettiin.
Ainoa KMS:n vaalirahoja saanut vihreiden ehdokas oli Merikukka Forsius. Hän oli Iltasanomien tietojen mukaan saanut tukea ”keskustapuoluetta lähellä olevien piirien” suosituksesta. Forsius ja Vanhanen oli yhdistetty toisiinsa juuri ennen vuoden 2007 vaaleja jopa ulkomaisia tiedotusvälineitä myöten. Forsius loikkasi sittemmin Kokoomukseen ja putosi eduskunnasta 2011.
Yhdistyksen varapuheenjohtaja eversti evp Jorma Kosunen kertoi myöhemmin että yhdistys perustettiin keskustan puoluetoimistossa puoluesihteeri Jarmo Korhosen työhuoneessa joulun alla 2006.
Taustavaikuttajat

Kehittyvien maakuntien Suomi ry:n (KMS) puheenjohtaja vaasalainen varatuomari Pekka Lind erosi Suomen Asianajajaliitosta keväällä 2009. Muussa tapauksessa hänet olisi erotettu liitosta.  Erottamisen syynä olisivat olleet konkurssipesien hoitamisen toistuneet laiminlyönnit.
Lehtitietojen mukaan yhdistyksen takana on vaihteleva liikemiesryhmä. Iltalehti nimesi 25. toukokuuta 2007 ryhmän jäseneksi Tokmannin perustajan ja silloisen yhden pääosakkaan Kyösti Kakkosen. Ilta-Sanomat kertoi 2. joulukuuta 2007, että mukana oli myös liikemies Toivo Sukari ja että yhdistystä kokosivat Novan voimakaksikko Tapani Yli-Saunamäki ja Arto Merisalo, jotka molemmat olivat aikanaan mukana sekä Esko Ahon  että Sauli Niinistön presidenttikampanjoissa. Lisäksi eri mediatietojen mukaan KMS:ssa mukana olivat myös Motonet -ketjun perustaja, 2019 edesmennyt ekonomi Lauri Juntunen ja myöhemmin konkurssiin ajautuneen Suomi-Soffan toimitusjohtaja Harri Toivainen. Puoluesihteeri Jarmo Korhosen mukaan Tapani Yli-Saunamäki oli pyytänyt Suomen Keskustalta asiantuntemusta aatteellisen yhdistyksen perustamiseen, minkä vuoksi Suomen Keskusta kehittämispäällikkö Lasse Kontiola osallistui yhdistyksen perustamiseen sen alkuvaiheessa, vaikka on oman ilmoituksensa mukaan ollut siitä erillään perustamisvaiheen jälkeen. Yli-Saunamäki toimi toukokuusta 2008 alkaen Nova Groupin toimitusjohtajana sen konkurssiin kesään 2009 asti.
Huonekaluvalmistaja Suomi-Soffa kertoi antaneensa yhdistykselle 15 000 euroa.
Kehittyvien maakuntien Suomi -yhdistyksen hallituksen puheenjohtaja on vaasalainen varatuomari Pekka Lind, varapuheenjohtaja eversti evp Jorma Kosunen ja hallituksen jäsen liikemies Timo Töykkä. Lindin mukaan hallitus päättää varojen jakamisesta. Yhdistyksen postiosoite kuului keskustan kehittämispäällikölle Lasse Kontiolalle, joka on kieltänyt olevansa sen takana ja sanoi olleensa perustamisvaiheessa kirjoittamassa pyynnöstä yhdistykselle sääntöjä.
Yhdistys ei tukenut suoraan kansanedustajaehdokkaita, vaan useimmissa tapauksissa tukirahat oli lahjoitettu kansanedustajan tukiyhdistykselle ja vaalirahoituslain vaatimissa ilmoituksissa rahan lähteeksi oli merkitty vain kannatusyhdistys, eikä varojen alkuperäistä lahjoittajaa.[lähde? ]
Tuetut poliitikot

Seuraavista vaalipiireistä tuettiin mm. seuraavia poliitikkoja:
Tuetut poliitikot > Helsingin vaalipiiri

Eero Heinäluoma (sd) 10 000 euroa (SDP:n mielestä tämä tuki meni puolueen yhteiseen kampanjaan)
Päivi Lipponen (sd) 5 000 euroa
Juha Hakola (kok -putosi eduskunnasta 2011) 5 000 euroa
Merja Vanhanen (kesk) 5 000 euroa (ei valittu)
Martti Huhtamäki (kesk) 7 000 euroa (ei valittu)
Riina Nevamäki (kesk) 3 000 euroa (ei valittu)
Tuetut poliitikot > Uudenmaan vaalipiiri

Sauli Niinistö (kok) 10 000 euroa
Matti Vanhanen (kesk -erosi 2010) 10 000 euroa
Markku Uusipaavalniemi (kesk > ps -putosi eduskunnasta 2011) 5 000 euroa
Merikukka Forsius (vihr > kok -putosi eduskunnasta 2011) 5 000 euroa
Jari Isometsä (kesk) 6 600 euroa (ei valittu)
Varpu-Leena Malmgren (kesk) 3 000 euroa (ei valittu)
Tuetut poliitikot > Varsinais-Suomen vaalipiiri

Ilkka Kanerva (kok) 10 000 euroa
Stefan Wallin (rkp) 10 000 euroa
Liisa Hyssälä (kesk -erosi 2010) 5 000 euroa
Tuetut poliitikot > Satakunnan vaalipiiri

Sampsa Kataja (kok) 5 000 euroa
Timo Kalli (kesk) 10 000 euroa
Oiva Kaltiokumpu (kesk -putosi eduskunnasta 2011) 5 000 euroa
Juha Korkeaoja (kesk -putosi eduskunnasta 2011) 5 000 euroa
Kauko Juhantalo (kesk) 10 000 euroa (ei valittu)
Tuetut poliitikot > Hämeen eteläinen vaalipiiri

Jari Koskinen (kok -erosi 2009) 5 000 euroa
Maija-Liisa Lindqvist (kesk) 5 000 euroa (ei valittu)
Tuetut poliitikot > Pirkanmaan vaalipiiri

Marja Tiura (kok -putosi eduskunnasta 2011) 20 000 euroa
Tuetut poliitikot > Kymen vaalipiiri

Jyri Häkämies (kok) 10 000 euroa
Markku Pakkanen (kesk -putosi eduskunnasta 2011) 2 000 euroa
Tuetut poliitikot > Etelä-Savon vaalipiiri

Pekka Nousiainen (kesk, 5 000 euroa) (ei valittu)
Seija Korhonen (kesk, 5 000 euroa) (ei valittu)
Tuetut poliitikot > Pohjois-Savon vaalipiiri

Jyrki Katainen (kok) 5 000 euroa, lisäksi Kataisen on aiemmin ilmoitettu saaneen Kansallisen Kokoomuksen vaalirahastosta yhdistyksen varoja 10 000 euroa
Seppo Kääriäinen (kesk) 5 000 euroa
Ossi Martikainen (kesk) 5 000 euroa (ei valittu)
Tuetut poliitikot > Pohjois-Karjalan vaalipiiri

Eero Reijonen (kesk) 5 000 euroa
Anu Vehviläinen (kesk) 10 000 euroa
Pekka Ravi (kok) 10 000 euroa
Hannu Hoskonen (kesk -putosi eduskunnasta 2011) 2 000 euroa
Lauri Kähkönen (sd -putosi eduskunnasta 2011) 2 000 euroa
Tuetut poliitikot > Vaasan vaalipiiri

Petri Salo (kok -jäi pois 2011 vaaleista) 10 000 euroa
Mika Lintilä (kesk) 10 000 euroa
Paula Sihto (kesk -putosi eduskunnasta 2011) 5 000 euroa
Juha Mieto (kesk -putosi eduskunnasta 2011) 5 000 euroa
Lasse Hautala (kesk) 10 000 euroa (ei valittu 2007)
Tuetut poliitikot > Keski-Suomen vaalipiiri

Mauri Pekkarinen (kesk) 10 000 euroa
Lauri Oinonen (kesk -putosi eduskunnasta 2011) 5 000 euroa
Anne Kalmari (kesk) 5 000 euroa
Henna Virkkunen (kok) 5 000 euroa
Hennariikka Andersson (kok) 2 000 euroa (ei valittu)
Tuetut poliitikot > Oulun vaalipiiri

Paula Lehtomäki (kesk) 15 000 euroa
Antti Rantakangas (kesk) 5 000 euroa
Suvi Lindén (kok -putosi eduskunnasta 2011) 5 000 euroa
Riikka Moilanen-Savolainen (kesk) 4 000 euroa (ei valittu)
Matti Ahde (sd -putosi eduskunnasta 2011) 10 000 euroa
Tuetut poliitikot > Lapin vaalipiiri

Hannes Manninen (kesk -jäi pois 2011 vaaleista) 10 000 euroa
Paavo Väyrynen (kesk -putosi eduskunnasta 2011) 10 000 euroa
Ari Ruotsalainen (kesk) 10 000 euroa (ei valittu)
Aiheesta muualla

Wikiuutisissa on aiheeseen liittyvä uutinen: Vanhanen vakuuttaa ettei tiennyt KMS-rahoista
Wikiuutisissa on aiheeseen liittyvä uutinen: Vaaliavustusta saaneet poliitikot esittävät rahoittajaansa vuorineuvokseksi
Yhdistysrekisteri
Vuoden 2007 eduskuntavaalien vaalirahoitusilmoitukset (Arkistoitu – Internet Archive), Vaalit.fi
Tausta: Mikä Kehittyvien maakuntien Suomi ry?, Iltalehti
Vanhanen ja Niinistö saivat kymppitonnit Kehittyvien maakuntien Suomelta, HS
Kehittyvien maakuntien Suomi sponsoroi ehdokkaita ja elokuvaa (Arkistoitu – Internet Archive), Keski-Pohjanmaa
Paljonko pääministeri maksaa? (Arkistoitu – Internet Archive), Talouselämä
Bukonys

Tienviitta.
Bukonys on kylä Jonavan kunnallispiirissa, Kaunasin läänissä, keskisessä Liettuassa. Vuonna 2001 kylässä asui 657 asukasta,  vuonna 2011 553 asukasta.
Kylän sijainti kartalla
Kuvia

Kirkko
Peruskoulu
Kylän keskustaa.
Cattanooga Cats

Cattanooga Cats oli vuosina 1969–1971 esitetty yhdysvaltalainen piirrossarja, jota kertyi seitsemäntoista jakson verran. Sarjan lähetykset alkoivat 6. syyskuuta 1969 ja loppuivat 4. syyskuuta 1971. Sarjan tuotti tunnettu animaatioyhtiö Hanna-Barbera, ja sitä esitettiin ABC-kanavalla. Sarjaa ei ole esitetty Suomessa.
Sarjan äänet

| 0 | 1 | 2 |
| --- | --- | --- |
|  William Callaway  | … |  Country   |
|  Julie Bennett  | … |  Kitty Joe   |
|  Jim Begg  | … |  Scoots   |
|  Casey Kasem  | … |  Groove   |
Muuta tietoa

Nimikkosarjan lisäksi sarjassa nähtiin myös kolme muuta piirrettyä:
Around the World in 79 Days (17 jaksoa)
It’s the Wolf (22 jaksoa)
Motormouse and Autocat (34 jaksoa)
Cattanooga Cats -jaksoja kertyi vain yhdeksän kappaletta.
Cattanooga Cats -sarjan juoni ja paljastukset

Sarja perustuu 1960-luvun lopun popmusiikkiaikakauteen. Sarjassa neljä kissaa Country (kitara ja laulu), Kitty Jo (laulu ja tanssi), Scoots (basso) ja Groove (rummut) kiertävät ympäri maata ja joutuvat vähän väliä monenmoiseen tilanteisiin. Lauluosuuksien esittäjinä ovat Michael Lloyd ja Peggy Clinger.